贈卜者張生歌張歷陽人也
作者：李廌
朝代：宋

paragraphs: 我憶扁舟昔南渡，江心忽值蛟龍怒。
大浪崩騰舞我舟，尾脅蜿蜒束吾櫓。
怒聲如雷雷火烈，腥風鼓天天如霧。
我觀蛟龍等一戲，衆面倉惶獨無怖。
平生忠信天自知，死葬江魚未應悞。
須臾水天碧鏡浄，順風入帆風若御。
歷陽古岸艤荒亭，寒雲澹澹依江樹。
江南山水天下奇，更在江山奇險處。
朱門玉窗带青嶂，想見君家傍烟嶼。
我今西來二十年，夢寐江南見幽趣。
夫君何爲抱奇術，輕去故鄉踏長路。
胸中秀氣未甘蟄，欲繼君平齊季主。
術高不肯等閑售，惟喜遨遊卜卿輔。
爾來山郭坐空館，憐我困窮爲推數。
閱人多矣君自信，歸去來兮余已悟。
少年飛動已知非，老來憂患寧堪顧。
壯時猶愧不如人，豈復衰殘彊馳騖。
儻來軒冕任去留，縱有功名逼遲暮。
箕山之陰潁水湄，二頃荒田安𤱶畝。
曲肱飲水吾自樂，乘堅齒肥烏足慕。
吾生貧賤吾自知，不解脅肩求貴富。
我如富貴當蚤得，已可通侯封萬戶。
惟有退身可自如，造物哀憐應不拒。
扁舟常繫屋南溪，會當乘興江南去。